
PLx-70/2012 


RAPORT 
asupra proiectului de Lege privind modificarea Legii nr.341/2004 a recunoştinţei faţă de eroii-martiri şi luptătorii  care au contribuit la victoria Revoluţiei române din decembrie 1989, precum şi faţă de persoanele care şi-au jertfit viaţa sau au avut de suferit în urma revoltei muncitoreşti anticomuniste de la Braşov din noiembrie 1987,
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege privind modificarea Legii nr.341/2004 a recunoştinţei faţă de eroii-martiri şi luptătorii  care au contribuit la victoria Revoluţiei române din decembrie 1989, precum şi faţă de persoanele care şi-au jertfit viaţa sau au avut de suferit în urma revoltei muncitoreşti anticomuniste de la Braşov din noiembrie 1987, transmis cu adresa nr. PL-x 70 din 10 aprilie 2012, înregistrat sub nr. 31/246 din  11 aprilie 2012. 
Conform dispoziţiilor art. 75 din Constituţia României, republicată, şi ale art.92 alin. (9) pct.1, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

Senatul, în calitate de primă Cameră sesizată, a  adoptat iniţiativa legislativă  în şedinţa din 2 aprilie 2012,  în condiţiile articolului 75 alineatul (2) teza a III-a din Constituţia României, republicată.
Consiliul Legislativ a avizat favorabil iniţiativa legislativă, conform avizului nr.1065 din 10 octombrie 2011.

 Guvernul, prin punctul de vedere transmis cu adresele nr.2536 din 4 noiembrie 2011, respectiv cu  nr.6108 din 8 octombrie 2012, nu  susţine adoptarea acestei  iniţiative legislative.

Comisia pentru  administraţie publică, amenajarea teritoriului şi echilibru ecologic a avizat negativ iniţiativa legislativă, conform avizului nr.26/67 din 25 aprilie 2012. 
Comisia  Parlamentară a Revoluţionarilor din Decembrie 1989 a avizat  negativ iniţiativa legislativă, conform avizului nr.42/111 din              26 aprilie 2012. 
Proiectul de lege are ca obiect de reglementare modificarea       alin. (5)  al art. 3 din Legea recunoştinţei faţă de eroii-martiri şi luptătorii care au contribuit la victoria Revoluţiei române din decembrie 1989, precum şi faţă de  persoanele care şi-au jertfit viaţa sau au avut de suferit în urma revoltei muncitoreşti anticomuniste de la Braşov din noiembrie 1987 nr.341/2004, cu modificările şi completările ulterioare, în sensul includerii unei precizări cu privire la persoanele juridice îndreptăţite să beneficieze de prevederile actului normativ de bază, precum şi a unei trimiteri la anumite norme ale Legii nr.90/2003 privind vânzarea spaţiilor aflate în proprietatea privată a statului sau a unităţilor administrativ-teritoriale, destinate sediilor partidelor politice. 
În conformitate cu prevederilor art. 61 din Regulamentul Camerei Deputaţilor, republicat, cu modificările şi completările ulterioare, Comisia juridică a dezbătut iniţiativa legislativă în şedinţa din 30 octombrie 2012.   
Cu prilejul dezbaterilor, membrii Comisiei au apreciat că  propunerea legislativă nu se justifică întrucât  ar crea premisele unei retroactivităţi a legii, ceea ce ar fi în dezacord cu  principiul neretroactivităţii legii consacrat de art.15 alin.(2) din Constituţia României.
La lucrările Comisiei juridice, de disciplină şi imunităţi au participat, din totalul de 23 de membri, un număr de 14 deputaţi.
  La dezbaterea iniţiativei legislative a participat, în calitate de invitat, din partea Secretariatului de Stat pentru Problemele Revoluţionarilor din Decembrie 1989, domnul Adrian Nicolaescu – secretar general.
În urma examinării iniţiativei legislative şi a opiniilor exprimate de către membrii Comisiei, s-a hotărât, cu unanimitate de voturi, să se propună plenului Camerei Deputaţilor, respingerea proiectului de Lege privind modificarea Legii nr.341/2004 a recunoştinţei faţă de eroii-martiri şi luptătorii  care au contribuit la victoria Revoluţiei române din decembrie 1989, precum şi faţă de persoanele care şi-au jertfit viaţa sau au avut de suferit în urma revoltei muncitoreşti anticomuniste de la Braşov din noiembrie 1987.
În raport cu obiectul şi conţinutul său,  proiectul de lege face parte din categoria legilor ordinare. 

               VICEPREŞEDINTE,                                       SECRETAR,

                  Bogdan CIUCĂ                                  Gabriel ANDRONACHE
Consilier parlamentar
Florica Manole

